title: Ηλεκτροκίνηση στην Ελλάδα: Διερεύνηση της επιρροής των οικονομικών κινήτρων και άλλων παραγόντων στην αποδοχή των χρηστών
title: Electromobility in Greece: A research based on the influence of financial incentives and other factors on the adoption of electric vehicles
titleType: AlternativeTitle
Creators: name: Μπόη, Γεωργία
Publisher: name: Πανεπιστήμιο Δυτικής Αττικής
Year: 2021
Subjects: Ηλεκτροκίνηση
Εναλλακτικά καύσιμα
Βιωσιμότητα
Ηλεκτρικά οχήματα
Κίνητρα
Αποδοχή χρηστών
Electromobility

description: H προστασία του περιβάλλοντος και η αντιμετώπιση της κλιματικής αλλαγής αποκτά όλο και μεγαλύτερη σημασία για το σύγχρονο κόσμο. Ο τομέας των μεταφορών είναι υπεύθυνος περίπου για το ένα τέταρτο των άμεσων εκπομπών διοξειδίου του άνθρακα (CO2) από την καύση ορυκτών καυσίμων. Η ραγδαία αύξηση της τεχνολογίας και της πληροφορικής έχουν συνεισφέρει στην ανάπτυξη της ηλεκτροκίνησης και την προώθηση εναλλακτικών καυσίμων, με στόχο το βιώσιμο σχεδιασμό των μεταφορών. Οι πωλήσεις των ηλεκτρικών οχημάτων (Η/Ο) το 2019 ξεπέρασαν τα 2,1 εκατομμύρια παγκοσμίως. Αναφορικά με το έτος, η Νορβηγία παρέμεινε η πρώτη χώρα στην Ευρώπη όσον αφορά το μερίδιο πωλήσεων νέων Η/Ο φτάνοντας στο 56%, με την Ισλανδία να ακολουθεί με 23% και την Ολλανδία με 15%. Σύμφωνα με το δείκτη LeasePlan EV Readiness 2021, η Ελλάδα βρίσκεται στην 17η θέση στην Ευρώπη, ανάμεσα σε 22 χώρες. Στόχος της Ελληνικής κυβέρνησης είναι το 30% των οχημάτων να είναι ηλεκτρικά μέχρι το 2030 καθώς και η δημιουργία ενός ευρύτερου δικτύου για την ανάπτυξη δημοσίων προσβάσιμων υποδομών φόρτισης. Ωστόσο, στην Ελλάδα η χρήση των ηλεκτροκίνητων οχημάτων φαίνεται να αυξάνεται με πιο αργό ρυθμό από ότι είχε προβλεφθεί. Η παρούσα εργασία πραγματοποιεί συγκριτική μελέτη ανάμεσα σε 6 ευρωπαϊκές χώρες (Νορβηγία, Ηνωμένο Βασίλειο, Ολλανδία, Ιταλία, Βέλγιο και Ελλάδα) για την προώθηση της ηλεκτροκίνησης και επικεντρώνεται στους παράγοντες που επηρεάζουν την αποδοχή των χρηστών. Προκειμένου να διερευνηθούν οι παράγοντες που επηρεάζουν την πρόθεση αγοράς Η/Ο στην Ελλάδα, πραγματοποιείται έρευνα μέσω ερωτηματολογίου. Το ερωτηματολόγιο απαντήθηκε ηλεκτρονικά από 350 άτομα και αποτελείται από συνολικά 30 κλειστού τύπου ερωτήσεις. Για την ανάλυση των αποτελεσμάτων, αναπτύσσονται δύο μοντέλα λογιστικής παλινδρόμησης για να διερευνηθούν οι παράγοντες που επηρεάζουν την πρόθεση των χρηστών να αγοράσουν και να πληρώσουν για ένα ηλεκτρικό αυτοκίνητο. Παράγοντες όπως τα οικονομικά κίνητρα, τα δημογραφικά χαρακτηριστικά (το φύλο, η ηλικία, το εισόδημα και τα μέλη της οικογένειας), η ύπαρξη σταθμών φόρτισης καθώς και η περιβαλλοντική συνείδηση φαίνεται να είναι σημαντικά για την αποδοχή ενός ηλεκτρικού αυτοκινήτου. Συγκεκριμένα, τα αποτελέσματα έδειξαν ότι το 59,71% των ερωτώμενων είναι από “μέτρια” έως “πάρα πολύ” πρόθυμοι να αγοράσουν ηλεκτρικό ΙΧ με βάση τα οικονομικά κίνητρα που παρέχει η κυβέρνηση. Το αντίστοιχο ποσοστό για αγορά ηλεκτρικού δίκυκλου/ τρίκυκλου είναι 37,15% και για αγορά ηλεκτρικού ποδηλάτου 49,14%. Επιπλέον, το κόστος αγοράς αποτελεί τον πρωταρχικό παράγοντα για την αγορά ενός Η/Ο με το 78,28% να το θεωρεί από “πολύ” έως “πάρα πολύ” σημαντικό παράγοντα αποδοχής. Το κόστος λειτουργίας και συντήρησης καθώς και η αυτονομία του οχήματος κυμαίνονται επίσης σε παρόμοια επίπεδα, 68% και 73,13% αντίστοιχα. Τέλος, από την ανάλυση των αποτελεσμάτων αξιολογείται η επίδραση των κινήτρων τα οποία δόθηκαν μέσω του προγράμματος “Κινούμαι Ηλεκτρικά” τα οποία μπορούν να συμβάλλουν στη διείσδυση της ηλεκτροκίνησης στην Ελληνική αγορά.